## El Consell inclou Turís, Sot de Chera i Picanya en el pla de xoc de residus per a retirar els enderrocs generats per la reconstrucció després de les inundacions

*** Els ajuntaments de Turís, Sot de Chera i Picanya han sol·licitat la col·laboració de la Conselleria**

El Ple del Consell ha aprovat la inclusió de Turís, Sot de Chera i Picanya en el pla de xoc de residus per a retirar els enderrocs municipals generats per la reconstrucció després de les inundacions.

D’esta manera, s’autoritza la Conselleria de Medi Ambient, Infraestructures i Territori a executar les obres de competència municipal necessàries per a la retirada de residus i enderrocs provinents de les riuades en estos termes municipals.

El Consell ja va aprovar recentment ampliar el pla per a incloure els municipis d’Aldaia, Catarroja, Quart de Poblet, Riba-roja de Túria, Sedaví, Utiel, Chiva, Gestalgar, Montserrat, Paiporta, Albal, Benetússer, Catadau, Xirivella i l’Alcúdia.

S’atén, així, la sol·licitud d’estos ajuntaments perquè la Generalitat assumisca la retirada d’estos residus i enderrocs amb la finalitat de restaurar la normalitat davant de la impossibilitat, per part de les corporacions locals, d’assumir el cost de la seua execució.

Cal recordar que, després de les inundacions del passat mes d’octubre, es va posar en marxa un dispositiu dotat amb 180 milions d’euros que ha permés retirar més d’un milió de tones de residus, així com llot i cotxes afectats. Ara, este dispositiu s’ampliarà amb la gestió dels residus d’obres de construcció i de reparació de vivendes i locals que han de ser tractats per part de gestors autoritzats en instal·lacions com els ecoparcs.

Els ajuntaments posen a la disposició de la Generalitat els terrenys necessaris per a facilitar la retirada dels residus i enderrocs acumulats en els seus respectius termes municipals.

Fecha: 07/10/2025